El Departament de Justícia mitjançant una instrucció de 27 de juny de 1980, que per Ordre de la Presidència de la Generalitat de 23 de juliol següent fou publicada al Diari Oficial de la Generalitat de Catalunya, va establir unes normes d'actuació adreçades als notaris residents a Catalunya sobre l'ús de la llengua catalana a les escriptures públiques, les quals en el decurs dels darrers anys van anar impulsant i garantint el dret del ciutadà, dimanant de l'article 3r. de l'Estatut, d'elecció de la llengua en l'atorgament d'escriptures davant notari, en general, amb la qual cosa contribuiren a l'ús normal del català en l'expedició de tot tipus de documents atorgats a Catalunya.
Aprovada la Llei 7/1983, de 18 d'abril, de normalització lingüística a Catalunya, fonamental en aquesta matèria, i amb la finalitat d'aconseguir la superació de la desigualtat que hi havia, impulsant la normalització de l'ús de la llengua catalana en tot el territori, així com de garantir l'ús oficial d'ambdues llengües, el català i el castellà; i considerant el que es regula a l'article 10 de la susdita Llei i el que s'estableix a la seva disposició addicional en el sentit que la Generalitat ha de promoure la normalització lingüística en qualsevol àmbit, dependent o no d'ella, es considera que, transcorregut un període de temps de la seva progressiva efectivitat, cal desplegar la normativa relativa a l'ús de la llengua catalana a les escriptures públiques, tot actualitzant l'esmentada Instrucció del Departament de Justícia de 27 de juny de 1980.
Atès l'informe favorable emès per la Direcció General de Política Lingüística de conformitat amb el que estableix l'apartat b) de l'article únic del Decret 397/1983, de 8 de desembre, assenyalant les funcions de l'esmentada Direcció General;
En virtut d'això, a proposta del Conseller de Justícia, i d'acord amb el Consell Executiu,
Article primer.- L'atorgament d'escriptures públiques a Catalunya i la seva autorització pels notaris es farà en la llengua oficial que l'atorgant escollirà, o, si hi ha més d'un atorgant, en aquella que aquests acordin.
Article segon.- Si no hi hagués acord quant a la llengua, l'escriptura s'atorgarà en ambdues llengües oficials, sense que calgui emprar el sistema de doble columna.També s'atorgarà en ambdues llengües per voluntat conjunta de tots els atorgants.
Article tercer.- Si sorgeix algun dubte d'interpretació de les escriptures públiques atorgades en ambdues llengües oficials, prevaldrà el text en la llengua que els propis atorgants hagin estipulat a l'escriptura.
Si no hi ha cap estipulació al respecte caldrà atenir-se a les següents regles:
a) Prevaldrà el text en l'idioma català quan tots o la majoria dels atorgants resideixin a Catalunya en el moment de l'atorgament
b) En cas contrari, és a dir, quan tots o la majoria dels atorgants resideixin fora del territori català prevaldrà el text castellà.
c) En cas que resideixin dins i fora de territori català un mateix nombre d'atorgants, prevaldrà el text castellà sempre que algun o alguns dels atorgants que resideixen fora de Catalunya manifestin el seu desconeixement de la llengua catalana i la seva voluntat de prevalença del text en castellà.
En cas de no constar aquests extrems prevaldrà el text català.
Article quart.- Quan una escriptura estigui redactada en ambdues llengües oficials, les còpies podran expedir-se reproduint ambdós textos o solament aquell que determini la persona a favor de la qual s'expedeixi.
Article cinquè.- En les testimoniances que calgui expedir per imperatiu de la llei en l'altra llengua oficial de l'emprada a l'escriptura matriu o en documents units, es farà constar el seu caràcter de traducció, feta sota la responsabilitat del notari autoritzant, sens perjudici que es faci ús dels mitjans de traducció oficials.
La testimoniança traduïda que s'expedeixi per primera vegada serà protocolitzada pel notari autoritzant i les successives testimoniances que es lliurin en la mateixa llengua seran transcripció fidel d'aquella.
Queda derogada la Instrucció del Departament de Justícia, de 27 de juny de 1980, sobre l'ús de la llengua catalana a les escriptures públiques en tot el que contradigui o s'oposi al present Decret.